# Упражнения: Файлова система

## Разглеждане на съдържанието на флашпамет

Изпълнете следните инструкции:

1. **Включете** предварително подготвената **флашпамет към компютъра**, спазвайки необходимите за целта правила.
2. Разгледайте съдържанието ѝ, като предварително го проверите за вируси, ако това е необходимо (съгласно указанията на вашия учител).
3. Колко папки и колко файла има в **главната папка** (корен)?
4. Определете какъв **вид информация** е записан във файловете, предвид **разширенията** им и иконите, които ОС използва за тях.

## Четене и запис на данни върху флашпамет

Изпълнете следните инструкции:

1. **Създайте папка** на работния плот на компютъра.
2. В нея създайте нов **текстов файл** и ново **изображение**.
3. Редактирайте текстовия файл с ***Notepad*** (напишете няколко думи) и изображението с ***Paint*** (нарисувайте някаква фигура) и ги съхранете.
4. **Преименувайте** текстовия файл с новото име ***Text.txt***, а изображението с ***Picture.bmp***
5. **Преименувайте** създадената от вас **папка** с новото име ***Project***.
6. **Прехвърлете** папката ***Project*** на флашпаметта.
7. **Изтрийте** папката ***Project*** от работния плот и **копирайте** обратно папката от флашпаметта на работния плот.
8. Укажете с команда на компютъра, че възнамерявате да **извадите флашпаметта от USB порта**. Какви команди изпълнихте за целта и на какви въпроси отговорихте в диалога си с ОС?

## Копиране на файл в същата папка

Изпълнете следните инструкции:

1. Създайте **папка** на десктопа.
2. В нея създайте **текстов файл**.
3. **Копирайте** го в **същата** **папка**.
4. Вижте как ОС поставя **ново име** на копирания файл.
5. Променете имената на файловете така, че да са ви **удобни за четене**.

## Работа с файлове и папки

Изпълнете следните инструкции:

1. Създайте папка на десктопа на вашия компютър с име ***"Разсеяният писател"***
2. В нея създайте ***два текстови файла****,*в които запишете по ***2 изречения*** за любимите ви хобита през ***лятото*** и през ***зимата***.
3. Направете **умишлена грешка**, като нарочно объркате имената на файловете така: файлът с летните занимания озаглавете ***Winter.txt***, a файла със зимните - ***Summer.txt***
4. След това **сменете имената на файловете**, без да променяте съдържанието в тях, така че те да са коректни.
5. Копирайте папката в папка ***Documents*** и ѝ сменете името на ***"Любими занимания през лятото и зимата"***
6. **Изтрийте папката** от работния плот.

## Работа в екип по проект "Народни будители"

По случай празника на народните будители е създаден екип от ученици в 5-7 клас и на вашия клас е поставена задача да се събере **информация за народните будители**, които най-много са ви впечатлили със своя принос. Класът е разделен на няколко работни групи от 4 до 5 ученици. Всяка от работните групи си избира име за по-лесна комуникация и лидер.

Работата на **всеки член** на групата е:

1. Да нарисува подходящо **изображение**, свързано с даден народен будител, и да го запази с име **Picture.bmp**.
2. Да напише **кратко резюме** за будителя (50-100 думи) и да го запамети във файл с име **<име\_на\_будител>.txt**. **Пример**: Paisii.txt
3. Да съхрани в папка със собственото си име на работния плот двата файла **<име\_на\_будител>.txt** и **Picture.bmp**.

Работата на **лидера** на групата е:

1. Да създаде папка **1Noemvri** на **флашпамет**.
2. В папка **1Noemvri** да създаде папка **Будители** и папка **Изображения**.
3. Да мине през останалите членове на екипа и да копира изображението и резюмето от всеки от тях:

* В папка **Будители** да премести всички **текстови файлове**.
* В папка **Изображения** да премести всички **изображения**.

1. След това всеки член на групата да **изтрие папката от десктопа** и да копира от флашпаметта **обединената информация**.
2. Флашпаметта да се предаде на **преподавателя**.

Събраната от вашия клас информация може да бъде използвана от учениците от горните класове за **развитие** и **завършване** на **проекта** (например създаване на цялостен уебсайт).