# Упражнения: Файлова система

## Разглеждане на съдържанието на флашпамет

Изпълнете следните инструкции:

* Включете подготвена за целта флашпамет към компютъра, спазвайки необходимите за целта правила.
* Разгледайте съдържанието ѝ, като предварително го проверите за вируси, ако това е необходимо (съгласно указанията на вашия учител).
* Колко папки и колко файла има в главната папка (корен)
* Определете какъв вид информация е записан във файловете, предвид разширенията на файловете и иконите, които ОС използва за тях

## Четене и запис на данни върху флашпамет

Изпълнете следните инструкции:

* Създайте папка на Работния плот на компютъра
* в нея създайте нов текстов файл и ново изображение.
* Редактирайте текстовия файл с ***Notepad*** и изображението с ***Paint*** и ги съхранете
* Преименувайте текстовия файл с новото име ***Text.txt***, а изображението с ***Picture.bmp***
* Сменете името на създадената от вас папка с новото име ***Project***.
* Прехвърлете папката ***Project*** на флашпаметта.
* Изтрийте папката ***Project*** от работния плот и копирайте обратно папката от флашпаметта на работния плот.
* Укажете с команда на компютъра, че възнамерявате да извадите флашпаметта от USB порта. Какви команди за целта изпълнихте и на какви въпроси отговорихте в диалога си с ОС?

## Копиране на файл във същата папка

Създайте папка на десктопа и в нея създайте текстов файл. Копирайте го във същата папка. Вижте как ОС поставя ново име на копирания файл. Променете имената на файловете така, че да са ви удобни за четене.

## Работа с файлове и папки

Създайте папка на десктопа на вашия компютър с име ***“Разсеяният писател”***и в нея създайте ***два текстови файла***, в които запишете по ***2 изречения*** за любимите ви хобита през ***лятото*** и ***зимата***. Направете умишлената грешка, като нарочно объркате имената на файловете така:

Файлът с летните занимания го озаглавите ***Winter.txt***, a файла със зимните - ***Summer.txt***

След това сменете имената на файловете, без да променяте съдържанието в тях, така че те да са коректни.

Копирайте папката в папка ***Documents*** и ѝ сменете името на ***“Любими занимания през лятото и зимата”***

Изтрийте папката от работния плот

## Работа в екип по проект “Народни будители”

По случай празника на народните будители е създаден екип от ученици в 5-7 клас и на вашия клас е поставена задача да се събере информация за народните будители, които най-много са ви впечатлили със своя принос. Класът е разделен на няколко работни групи от 4 до 5 ученици. Всяка от работните групи си избира име за по-лесна комуникация и лидер. Работата на всеки член на групата е:

* да нарисува подходящо изображение, свързано с даден народен будител и да го запази с име Picture.bmp
* Да напише кратко резюме за будителя (50-100 думи) и да ги запамети във файл с име <име\_на\_будител>.txt. Например Paisii.txt или Софроний\_Врачански.txt
* Да съхрани в папка със собственото си име на работния плот двата файла Buditel.txt и Picture.bmp

Лидерът на групата трябва да:

запише всички така създадени папки с имена на участниците в групата на флашпамет

да създаде папка 1Noemvri

В папка 1Noemvri да създаде папка Будители и папка Изображение

В папка Будители да премести всички текстови файлове

В папка Изображения да премести всички изображения

След това всеки член на групата да изтрие папката от десктопа (работния плот) и да копира от флашпаметта обединената информация.

Флашпаметта да се предаде на ръководителя на екипа на ученици 5-7 клас за целите на проекта