
# Практически проект

Състояние на настоящия учебен материал:



## Създаване на герой

Създайте уникален костюм за вашия герой, като използвате програмата Paint. Костюмът може да бъде с дизайн по ваш избор, така че развихрете въображението си!

Важно е да внимавате с размерите – героят не трябва да бъде твърде голям. Ако е необходимо, използвайте графичния редактор, за да оразмерите изображението до подходящи размери (120 x 120 пиксела). Не забравяйте да запазите изображението във формат GIF, за да може да бъде използвано правилно в проекта.

Следващата стъпка е да направите черно-бяла версия на героя. Използвайте готовите филтри на **Photos**.

Запазете и двете версии на героя. Те ще са част от проекта.

## Създаване на огледални фигури

След като вече имате цветна и черно-бяла версия на вашия герой, е време да ги използвате за създаване на анимация чрез **Python**.  
Задачата ви е да нарисувате **интересна фигура**, в която участват и двата героя:

* Цветният герой трябва да създава фигура в **различни цветове** (използвайте запълване с begin\_fill() и ярки тонове).
* Черно-белият герой трябва да нарисува същата фигура, но в **огледален вариант** и само с **черен контур** (без запълване).

Фигурите могат да бъдат по ваш избор – звезда, цвете, спирала, криле, роботска ръка или друга интересна форма.  
Важното е да бъдат **огледални** една на друга и да изглеждат ефектно, когато са една до друга.

## Тестване и обратна връзка

След като завършите програмата си, е време да я представите на съучениците си.  
Всеки ученик от класа ще изгледа вашата анимация и ще даде **обратна връзка** под формата на кратка оценка.

Оценяването ще бъде по три критерия (скала от 1 до 5):

* **Креативност** – доколко идеята за фигурата е интересна и оригинална.
* **Визуален ефект** – колко добре изглеждат цветната и черно-бялата версия една до друга.
* **Забавност** – колко приятно е да се гледа вашата анимация.

Запишете резултатите от съучениците си в **таблица (Excel или Google Sheets)**.  
След това създайте **колонна диаграма**, която да сравнява получените оценки по трите критерия.

## Документация и представяне

След като сте получили обратната връзка от съучениците си, е време да обедините всичко в завършен проект.

Документация  
Създайте кратък документ в **Word**, в който да опишете:

* Името на вашия герой и кратка история за него.
* Как изглежда героят – цветната и черно-бялата версия (вмъкнете изображения).
* Каква фигура нарисувахте и защо я избрахте.
* Как протече процесът по създаване на програмата.
* Обобщение на резултатите от тестването (включете и диаграмата).

Форматирайте документа подобаващо– заглавия, подзаглавия, картинки, и т.н.

Презентация  
Направете кратка презентация в **PowerPoint** (5–6 слайда), която да съдържа:

1. Името и картинката на вашия герой.
2. Цветна и черно-бяла версия.
3. Каква фигура нарисувахте с тях.
4. Резултатите от обратната връзка (диаграма).
5. Заключение – какво научихте от проекта.

Накрая представете проекта си пред класа, като пуснете и **живо демо на програмата**.